በከተማው በማኑፋክቸሪንግ ዘርፍ ኢንቨስት ለሚያደርጉ ምቹ ሁኔታዎች መዘጋጀታቸው ተገለፀ   . በድሬዳዋ ኢንዱስትሪ ፓርክ ሁለት ፋብሪካዎች ወደ ማምረት ገብተዋል
አዲስ አበባ፡- በድሬዳዋ የኢንቨስትመንት እንቅስቃሴን ለማሳደግ በማኑፋክቸሪንግ ዘርፍ ምቹ ሁኔታዎች መዘጋጀታቸው ተገለፀ። በድሬዳዋ የኢንዱስትሪ ፓርክም ባለሀብቶች ገና እየገቡበት ቢሆንም የኮሮና ወረርሽኝ እንቅፋት ፈጥሯል። 
የከተማው ኢንቨስትመንት ቢሮ የኢንቨስትመንት ፕሮጀክት ጥናትና ፕሮሞሽን ቡድን መሪ አቶ አበራ መንግስቴ በተለይ ለአዲስ ዘመን ጋዜጣ እንደተናገሩት፤ የከተማ አስተዳደሩ ለልማት ምቹ የሆኑ መንገዶችን የቀየሰ ሲሆን፣ እስካሁን 31 የልማት እቅዶችን አዘጋጅቷል። ከእነዚህ ውስጥ 17ቱ የማኑፋክቸሪንግ ዘርፍ ሲሆኑ፣ በግብርና ስድስት፣ በአገልግሎት ዘርፍ ደግሞ አምስት ናቸው። ባለሀብቶች በእነዚህ ዘርፎች ላይ ለመሰማራት ወደ ከተማዋ ቢመጡ በተለይ በአምራቹ ዘርፍ /ማኑፋክቸሪንግ/ ቢሰማሩ ውጤት ሊያመጡ ይችላሉ።
በከተማዋ ጥሩ ኢንቨስትመንት እንቅስቃሴዎች እንዳሉ አቶ አበራ ጠቅሰው፤ ኮንስትራክሽን እና መሬት የማያስፈልጋቸው የኢንቨስትመንት ስራዎች እንደ
 በፊቱ እንደቀጠሉም አመልክተዋል።ኢንቨስትመንት ለማከናወን መሬት የጠየቁ ባለሀብቶችን ለማስተናገድ ስራዎች መጀመራቸውንም ጠቅሰዋል። ኮሮና ወረርሽኝ በዘርፉ ላይ አሉታዊ ተጽእኖ እያደረሰ መሆኑን አቶ አበራ ተናግረዋል። 
በከተማው ውስጥ እስካሁን 128 ባለሀብቶች ወደ ስራ እንደገቡ የጠቀሱት አቶ አበራ፤ ባለሀብቶቹ ማምረትና ማቀነባበር መጀመራቸውን አመልክተዋል። ከጥቃቅንና አነስተኛ እያደጉ ወደ ባለሀብትነት የመጡ ማህበራት መሬት ተሰጥቷቸው እየሰሩ እንደሆነም ጠቁመዋል። 
እንደ አቶ አበራ አባባል፤ በከተማው መሬት ቀርቦ ባለሀብቱ አጥሮ ይዞ የሚቀመጥበት ሁኔታ አለ። በዚህ በኩል ያለውን ችግርም ከመሬት ልማት ቢሮ ጋር በመነጋገር እንዲፈታ እየተደረገ ነው። በዚህ ከባለሀብቶቹ መሬቱን በመረከብ ለሌሎች የማስተላለፍ ስራ እየተሰራ ይገኛል። እስካሁን 52 ባለሀብቶች መሬት እንዲነጠቁ ተደርገዋል። 
በኢትዮጵያ ኢንቨስትመንት ኮሚሽን የድሬዳዋ ኢንዱስትሪ ፓርክ ቅርንጫፍ ፅህፈት ቤት ስራ አስኪያጅ አቶ ቢንያም ፍቅሩ በበኩላቸው ፤በአሁኑ ወቅት ወደ
 ፓርኩ አምስት ድርጅቶች መግባታቸውን አስታውቀው፤ ሶስቱ ማሽን ተከላ ላይ እንደሆኑና ሁለቱ ግን ወደ ማምረት መግባታቸውን ገልጸዋል። ከአምስት ውስጥ አንዱ የአገር ውስጥ ባለሀብት ፣ አራቱ ግን የውጭ አገር ባለሀብቶች መሆናቸውን ጠቅሰዋል። 
ሁለቱ ፋብሪካዎች ስራ መጀመራቸውን አስታውቀው፤ አንደኛው ምርቶቹን ወደ ውጭ የሚልክ ሌላኛው ደግሞ በአገር ውስጥ አምርቶ የሚያከፋፍል መሆኑን ገልጸዋል። የአገር ውስጥ አምራች ድርጅቱ የምርትም ሆነ የገበያ ችግር እንደሌለበት ጠቅሰው፤ አንደኛው ፋብሪካ ግን አምርቶ ውደ ውጭ እንደመላኩ የገበያ ችግር እንዳለበት ተናግረዋል። ወደ ስራ የገቡት ፋብሪካዎች የሲሚንቶ ቀረጢትና ክር አምራች መሆናቸውን አመልክተው፤ ወደ ማምረት ስራ የገቡት በቅርቡ መሆኑን አስታውቀዋል። 
ኢንዱስትሪ ፓርኩ ስራ እየጀመረና ባለሀብቶች እየመጡ ባለበት ወቅት የኮሮና ወረርሽኝ መከሰቱ እንቅፋት መሆኑን ተናግረዋል። የኮሮና ቫይረስ ወረርሽኝ እንዳይስፋፋ ከፍተኛ ጥንቃቄ እየተደረገ እንደሚገኝም አመልክተዋል። ከኮሮና ወረርሽኝ ጋር በተያያዘ ሠራተኛ የመቀነስ ነገር አለመኖሩንም ተናግረዋል።
አዲስ ዘመን ሰኔ 16/2012መርድ ክፍሉ